**האגטנה** (בצ'אמורו: **Hagåtña**, בעבר **אגנה**, באנגלית: **Agana** ובספרדית: **Agaña**) היא בירת האזור המבודד של ארצות הברית, גואם. מהמאה ה-18 ועד המאה ה-20 הייתה העיר מרכז האוכלוסייה של האי, אך כיום זהו היישוב ה-18 בשטחו ובגודל אוכלוסייתו מבין 19 היישובים בגואם. עם זאת, נשארה האגטנה אחד ממרכזי המסחר הראשיים של האי וכן מקום מושב הממשלה.

השם
---

משמעות המילה "האגט" (Hagåt, או בליטון haga) בצ'אמורו (אחת השפות הרשמיות בגואם ובאיי מריאנה הצפוניים), הוא "דם". את הסיומת "נה" (ña) ניתן לתרגם ככינוי שייכות "שלו" (his), "שלה" (hers) או כינוי שייכות סתמי (its) וכן ככינוי הרחבה כמו הסיומת "-er" באנגלית. קיימת השערה שהתושבים המקוריים של היישוב היגרו מהישוב האגט (Hagat) בגואם, לפיכך, את השם האגטנה ניתן לפרש כ"הדם שלו או שלה" במשמעות אפשרית של "משויך לו, או לה או לזה" או במשמעות של "עוד האגט", כלומר, הרחבה של הכפר האגט. קיימת אפשרות לפרש את השם כ"האגט טובה יותר", או "מצוין יותר, או עליון, או יותר מהאגט". ב-1998 שינתה המועצה המחוקקת של גואם את שם היישוב מ"אגנה" בחזרה לשם בצ'אמורו. עם זאת, שם הכפר השכן, "אגנה הייטס" (Agana Heights) נותר ללא שינוי.

גאוגרפיה
--------

האגטנה שוכנת על שפך נהר האגטנה על החוף המערבי של גואם. על פי לשכת מפקד האוכלוסין של ארצות הברית שטחה של העיר הוא 2.6 קמ"ר. היישוב גובל בחופים החוליים של חוף אגנה מצפון, בנהר אגנה ובביצות הקשורות אליו ממזרח ובצוק (שעליו שוכן הכפר אגנה הייטס) מדרום. במרכז העיר שוכנים מספר בנייני משרדים גבוהים ואילו חלקה המערבי של העיר, אניגואה (Anigua), מהווה את אזור המגורים. שלא כמו כפרים רבים, מרכז העיר מחולק לרחובות שתי וערב ובו פועלות חנויות ומסעדות. את העיר מקיפים כפרים מאוכלסים בצפיפות כמו מונגמונג-טוטו-מאיטה, סינג'נה ואגנה הייטס.

היסטוריה
--------

מראה רחוב באגנה, תחילת המאה ה-20
מראה אגנה ערב מלחמת העולם השנייה
האגטנה הייתה כפר בולט לפני שהספרדים השתלטו על גואם. ב-1668 הגיע לאי המיסיונר הספרדי הראשון, האב סן ויטורס. משפחתו של ראש השבט קפוהה תרמה את הקרקע בהאגטנה שאיפשרה לסן ויטורס לבנות את הכנסייה הראשונה בגואם שנקראה "הקתדרלה-בזיליקה של השם המתוק של מריה".

בתקופת השלטון הספרדי אולצה רוב אוכלוסיית גואם ואיי מריאנה לעבור להתגורר בעיר. ניתן לראות שרידי מבנים של הממשל הספרדי בפלאצה אספנייה השוכנת לצד הקתדרלה והדיוקסיה של אגנה. שרידי ארמון המושל הספרדי שוכנים כאן בקרבת משרדי מחלקת החינוך.

לאחר העברת השליטה מידי ספרד לידי ארצות הברית במלחמת ארצות הברית–ספרד ב-1898, נותרה אגנה מקום מושב הממשלה תחת ניהולו של צי ארצות הברית. עד 1940 צמחה אוכלוסייתה העיר לכ-10,000 תושבים, כשמחציתם היו תושבי האי. לצורך יישובם של מהגרים מאיי קרוליין הוקמו כפרים מסביב לעיר.

ב-8 בדצמבר 1941 נכבשה גואם על ידי כוחות האימפריה היפנית. במהלך שחרורה של גואם ב-1944 במלחמת העולם השנייה, ניזוקה העיר קשות על ידי הפצצות צי ארצות הברית. תושבים רבים לשעבר של העיר התיישבו בחלקים אחרים של גואם לאחר המלחמה. כחלק מתוכנית השיקום של גואם, סלל צי ארצות הברית רחובות חדשים וישרים שעברו דרך מגרשים קיימים ויצרו מגרשים שהיו בבעלותם של כמה בעלים. מצב זה עיכב את התפתחותה של העיר עד לימינו. בדצמבר 1944 התרחשו בעיר מהומות אלימות בין חיילים לבנים ושחורים של חיל הנחתים של ארצות הברית שהיו מוצבים באי.

כיום, אף על פי שאוכלוסייתה האגטנה מונה 1,200 תושבים בלבד (פחות מ-1% מאוכלוסיית גואם), נותרה העיר מקום מושב ממשלת הטריטוריה. האתרים ההיסטוריים שלה מהווים מקור משיכה לתיירים. את העיר משרת נמל התעופה הבינלאומי אנטוניו ב. וון פט.

תרבות
-----

כמרכז ההיסטורי והמנהלי של גואם, מתקיימים בהאגטנה חגים מסורתיים רבים. 8 בדצמבר הוא יום חגה של מריאנה הקדושה קמאלן, הקדושה המגינה של איי מריאנה ובו נמשכת עגלה ועליה פסלה של הקדושה על ידי אלפי מאמינים קתולים מרחבי האי. החג הגדול ביותר של גואם הוא יום השחרור הנחוג ב-21 ביולי. ביום זה מתקיים מצעד יום השחרור בדרך חיל הנחתים שבהאגטנה.

ערים תאומות
-----------

* מקסיקומקסיקו גוודלחרה, מקסיקו
* הפיליפיניםהפיליפינים קזון סיטי, הפיליפינים

קישורים חיצוניים
----------------

ויקישיתוף מדיה וקבצים בנושא **האגטנה** בוויקישיתוף
* 

* אתר האינטרנט הרשמי של האגטנה (באנגלית)
* Guampedia, Guam's Online Encyclopedia Hagåtña Village
* האגטנה, באתר אנציקלופדיה בריטניקה (באנגלית)

הערות שוליים
------------

1. ↑  Guam Population (2017) - World Population Review

| בירות מדינות וטריטוריות באוקיאניה |
| --- |
| אוסטרליה | אוסטרליה: **קנברה** • נורפוק: **קינגסטון** | אוקיאניה |
| מלנזיה | איי שלמה: **הוניארה** • ונואטו: **פורט וילה** • מזרח טימור: **דילי** • פיג'י: **סובה** • פפואה גינאה החדשה: **פורט מורסבי** • קלדוניה החדשה: **נומאה** |
| מיקרונזיה | איי מריאנה הצפוניים: **קפיטל היל** • איי מרשל: **מג'ורו** • גואם: **האגטנה** • מיקרונזיה: **פליקיר** • נאורו: **יארן** (בירה דה-פאקטו) • פלאו: **נגרולמוד** • קיריבטי: **דרום טאראווה** |
| פולינזיה | איי קוק: **אוורואה** • הוואי: **הונולולו** • ואליס ופוטונה: **מאטה אוטו** • טובאלו: **פונאפוטי** • טונגה: **נוקואלופה** • טוקלאו: **(לכל אטול מרכז אדמיניסטרטיבי משלו)** • ניואה: **אלופי** • ניו זילנד: **ולינגטון** • סמואה: **אפיה** • סמואה האמריקנית: **פאגו פאגו**, **פאגאטוגו** (מושב הממשלה) • פולינזיה הצרפתית: **פפאטה** • פיטקרן: **אדמסטאון** |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007564509705171
* LCCN: n81133906
* MusicBrainz: f216a9c6-2aec-42b9-9806-a90f1199ea94
* NARA: 10038294
* VIAF: 153620079
* WorldCat: lccn-n81133906

 |